7.2.2023.
HR
Službeni list Europske unije
C 47/97 srijeda, 6. srpnja 2022.
52. potiče vlasti da donesu novu strategiju reforme pravosudnog sektora i akcijski plan, kao i novi zakon o Visokom sudskom i tužilačkom vijeću te novi zakon o sudovima Bosne i Hercegovine, u skladu s europskim standardima;
53. poziva BiH da zajamči izvršenje i provedbu svih sudskih presuda, podsjećajući na to da je vladavina prava sastavni dio napretka te zemlje u euroatlantskoj integraciji; ističe posebno nisku stopu izvršenja presuda u predmetima povezanima s okolišem; traži brže rješavanje predmeta od strane sudova nadležnih za upravne sporove u pogledu nezakonitih radnji tijela javne vlasti;
54.
podsjeća na potrebu za ažuriranjem zakona i usklađivanjem s EU-om u pogledu sprječavanja pranja novca i financiranja terorizma te za osnivanjem ureda za povrat imovine;
55. potiče BiH da učvrsti i primjereno organizira i financira strukture za borbu protiv korupcije, koje obuhvaćaju i sukob interesa i lobiranje; podsjeća na potrebu za neometanim istragama protiv nezakonitog bogaćenja javnih službenika; naglašava važnost razmatranja preporuka GRECO-a kako bi se osiguralo otkrivanje i odgovornost; podsjeća na potrebu za ažuriranjem zakona i usklađivanjem s EU-om u pogledu zaštite zviždača;
56. ponavlja da je potrebno istražiti političke i administrativne veze s organiziranim kriminalom; poziva na administrativnu reformu kako bi se iskorijenila korupcija i poboljšali mehanizmi za praćenje korupcije, kao i na učinkovit kazneni progon istaknutih slučajeva korupcije;
57.
ističe opasnost od loše suradnje tijela za izvršavanje zakonodavstva BiH i njihovo nepostizanje učinkovite suradnje s Europolom, Eurojustom i Uredom europskog javnog tužitelja; pozdravlja bilateralne napore koje podupiru Europol i Eurojust u cilju razbijanja mreža za trgovinu ljudima;
58. poziva na daljnje poboljšanje te suradnje kako bi se zajednički akcijski plan za borbu protiv terorizma na zapadnom Balkanu u potpunosti operacionalizirao; potiče uspostavu kontaktne točke za vatreno oružje;
Temeljna prava
59. izražava žaljenje zbog kontinuirano neuspješne zaštite slobode medija i medijskog pluralizma; ustraje u tome da je potrebno spriječiti političko uplitanje i zaštiti sigurnost i dobrobit novinara, uključujući radnička prava, te u njihovoj zaštiti od zastrašivanja, kao i od strateških tužbi protiv javnog sudjelovanja, uz sustavni i učinkovit kazneni progon, uključujući hitne i učinkovite istražne korake nakon svih prijetnji i napada na njih; poziva vlasti da novinarima dodijele posebnu razinu zaštite u kaznenim zakonima; žali zbog povećanog rodno uvjetovanog nasilja nad novinarkama, uključujući prijetnje i diskriminaciju na radnom mjestu;
60. poziva na učinkovite mjere kako bi se osigurala financijska održivost i politička neovisnost javnih radiotelevizijskih kuća, posebno nacionalne javne radiotelevizije Bosne i Hercegovine (BHRT); potiče vlasti da poduzmu mjere kako bi se pronašlo održivo rješenje problema financiranja BHRT-a i spriječilo njegovo zatvaranje te da donesu zakone o transparentom vlasništvu medija; sa zabrinutošću prima na znanje nedostatak pluralizma u medijima i poteškoće za nove aktere pri dobivanju licencija i drugih elemenata potrebnih za rad na tržištu telekomunikacijskih usluga; izražava zabrinutost zbog nedostatka različitih tradicionalnih medijskih kanala, uključujući dostupnost programa na svim službenim jezicima;
61. izražava žaljenje zbog prijetnji vlasti upućenih civilnom društvu; osuđuje stalna ograničenja slobode izražavanja i slobode okupljanja u BiH te sve veća ograničenja tih prava u entitetu Republike Srpske; u tom kontekstu osuđuje odluku lokalnih vlasti u Prijedoru da zabrane najavljenu mirnu povorku povodom Dana bijelih vrpci, kojom se odaje počast civilnim žrtvama rata 1992. – 1995.; poziva na donošenje okvira za transparentno financiranje organizacija civilnog društva;